钦定古今图书集成/明伦汇编/氏族典/第371卷 > 《廖用贤尚友录》 > 严郢
## 钦定古今图书集成/明伦汇编/氏族典/第371卷 > 《廖用贤尚友录》 > 严郢

按《唐书严郢传》：“郢字叔敖，华州华阴人。父正诲，江南
西道采访使。郢及进士第，补太常协律郎。至德初，擢
大理司直。吕𬤇镇江陵，表为判官。方士申泰芝以术
得幸肃宗，遨游湖、衡间，以妖幻诡众，奸赃钜万。潭州
刺史庞承鼎按治，帝不信，召还泰芝，下承鼎江陵狱。
郢具言泰芝左道，帝遣中人与𬤇杂讯，有状，帝不为”
然，卒杀承鼎，流郢建州。泰芝后坐妖妄不道诛。代宗
初，召郢为监察御史，郭子仪表为关内、河东副元帅
府判官，迁行军司马，拜河南尹、水陆运使。大历末，进
拜京兆尹，号称职。宰相杨炎恶异己，阴讽御史张著
劾郢匿发民浚渠，使怨归上，系金吾。长安中日数千
人遮建福门讼郢冤，得原。会秋旱，郢请蠲租税，炎令
度支御史按覆，以不实，罢为大理卿。炎之罢，卢杞引
郢为御史大夫，共谋炎罪。即逮捕河中观察使赵惠
伯下狱，楚掠惨棘，锻成其罪，卒逐炎崖州，惠伯费州。
天下以郢挟宰相报仇为不直。然杞用郢败，炎内忌
郢才，因按蔡廷玉事，出郢为费州刺史。道逢柩殡，问
之，或曰：“赵惠伯之殡”，郢内惭。忽忽岁馀卒。